**A büntetés-végrehajtás országos parancsnokának  
14/2017. (II. 6.) OP**

***s z a k u t a s í t á s a***

***a foglalkozás-egészségügyi ellátással kapcsolatos feladatok végrehajtásának rendjéről***

A büntetés-végrehajtási szervezet belső szabályozási tevékenységéről szóló 2/2013. (IX.13.) BVOP utasítás 7. pontja alapján - figyelemmel az egészséget nem veszélyeztető és biztonságos munkavégzés szabályairól, a büntetés-végrehajtási szervezetnél működő, fogvatartottakat érintő foglalkozás-egészségügyi feladatokról, valamint a fogvatartottak büntetés-végrehajtási jogviszony keretében történő munkáltatásának munkaügyi ellenőrzéséről szóló 63/2014. (XII. 15.) BM rendeletre, valamint az egyes rendvédelmi szervek hivatásos állományú tagjai egészségi, pszichikai és fizikai alkalmasságáról, közalkalmazottai és köztisztviselői munkaköri egészségi alkalmasságáról, a szolgálat-, illetve keresőképtelenség megállapításáról, valamint az egészségügyi alapellátásról szóló 57/2009. (X 30.) IRM-ÖM-PTNM együttes rendeletre - a büntetés-végrehajtási szervezet foglalkozás-egészségügyi feladatainak ellátására az alábbi szakutasítást adom ki.

**I. A szakutasítás hátálya**

1. A szakutasítás hatálya kiterjed a Büntetés-végrehajtás Országos Parancsnokságára (a továbbiakban: BvOP), a büntetés-végrehajtási intézetekre és intézményekre (a továbbiakban: bv. intézet), a fogvatartottak foglalkoztatására létrehozott gazdasági társaságokra (a továbbiakban: bv. gazdasági társaságok, együtt: bv. szerv).

**II. Általános szabályok**

1. A foglalkozás-egészségügyi szolgálat (a továbbiakban: FESZ) feladatkörébe a bv. szerv dolgozói, valamint a fogvatartottak foglalkozás-egészségügyi ellátása (továbbiakban FESZ ellátás) tartozik.
2. A FESZ tagja: a bv. intézet főállású orvosa és szakápolója, amennyiben megfelel a 22/2012. (IX.1.) EMMI rendeletben meghatározott szakképesítési követelményeknek, valamint az előírt szakképzésben részesülő jelölt, továbbá a bv. intézet azon orvosa, aki az előírt képesítéssel nem rendelkezik, de az egészségügyi szolgáltatások nyújtásához szükséges szakmai minimumfeltételekről szóló 60/2003. (X. 20.) ESzCsM rendeletben (a továbbiakban minimum-feltétel rendelet) szereplő szakképesítésnek megfelel, a munkaköréhez kapcsolódóan FESZ alapellátást nyújt az egyes rendvédelmi szervek hivatásos állományú tagjai egészségi, pszichikai és fizikai alkalmasságáról, közalkalmazottai és köztisztviselői munkaköri egészségi alkalmasságáról, a szolgálat-, illetve keresőképtelenség megállapításáról, valamint az egészségügyi alapellátásról szóló 57/2009. (X 30.) IRM-ÖM-PTNM együttes rendelet (a továbbiakban együttes rendelet) alapján.
3. A FESZ hatósági ellenőrzését a területileg illetékes Kormányhivatal Népegészségügyi Osztálya, a működéssel kapcsolatos szakigazgatási feladatokat a BvOP Egészségügyi Főosztálya látja el.
4. A fogvatartottak egészségügyi szakellátását a bv. szerv köteles biztosítani alkalmazott, vagy szerződéses foglalkozás-egészségügyi szakorvossal, szakápolóval, illetve megteremteni a minimumfeltétel-rendeletben előírt tárgyi és egyéb, működési feltételeket.
5. A FESZ ellátás alapfeltétele a területileg illetékes Kormányhivatal Járási Hivatal Népegészségügyi Osztálya által kiadott működési engedély.
6. A FESZ szakorvosai felügyelik és ellenőrzik a foglalkozás-orvostan szakorvosjelölteket. A bv. szerv foglalkozás-egészségügyi képesítésű főállású orvosa minden, a FESZ ellátás keretébe tartozó feladatot működési területén önállóan végez.
7. A bv. intézet nem foglalkozás-egészségügyi képesítésű főállású orvosa, mint a rendvédelmi szerv alapellátó szakembere az együttes rendeletben meghatározott feladatokat önállóan végzi.

**III. Részletes szabályok**

1. **A bv. szerv foglalkozás-egészségügyi feladatai**
2. A FESZ a személyi állomány ellátása során az együttes rendelet szerint jár el az elsőfokú egészségi alkalmassági, az ismételt egészségügyi alkalmassági, az időszakos, a soron kívüli és záróvizsgálatok kivitelezése során.
3. A FESZ elvégzi a bv. szerv dolgozói vonatkozásában a közúti járművezetői egészségi alkalmassági vizsgálatokat.
4. A FESZ részt vesz mind a személyi állomány, mind a fogvatartottak foglalkozási megbetegedéseinek és fokozott expozícióinak kivizsgálásában, a munkavégzéssel kapcsolatos és szolgálati körülmények kockázatbecslésében, értékelésében, kezelésében.
5. A FESZ aktívan közreműködik az egyéni védőeszköz-juttatás rendjének kidolgozásában, részt vesz a munkavédelmi főfelügyelő/felügyelő ellenőrzésein és végzi a munkaegészségügyi, munka-higiénés szemléket. Végzi az egészségügyi oktatási, felvilágosítási, tanácsadási, és egészségfejlesztési feladatok orvos szakmai részét.
6. A FESZ közreműködik a katasztrófa- megelőző, elhárító, felszámoló és rehabilitációs tervek elkészítésében.
7. A FESZ szakemberei elvégzik a fogvatartotti munkaköri alkalmassági vizsgálatokat és kezdeményezik a kapcsolódó szakorvosi vizsgálatokat, valamint elvégzik a fogvatartotti munkahelyek munka-higiénés, munkaegészségügyi szemléjét.
8. A bv. gazdasági társaságok saját FESZ-t kötelesek működtetni, ennek megvalósítására külön díjazás ellenében megállapodhatnak a bv. intézet megfelelő képesítésű szakorvosával és szakápolójával a bv. gazdasági társaságnál munkaviszonyban álló dolgozók, és a fogvatartottak FESZ ellátására. Szükség esetén a FESZ-hez nem tartozó szolgáltatást is igénybe vehetnek. Így kell eljárni a szerződés alapján más gazdálkodó szervezetnél végzett munkáltatás esetében is.
9. A FESZ a bv. szerv orvosi rendelőjét veszi igénybe a személyi állomány és a fogvatartottak részére külön megállapított rendelési időben. Az ellátásra szerződtetett, a szolgálathoz nem tartozó szakember rendelkezésére kell bocsátani az orvosi rendelőt a megfelelő tárgyi eszközökkel, valamint a dolgozók egészségi állapotának megítéléséhez szükséges dokumentációt. Ha a feladat jellege (pl. szűrővizsgálat) megkívánja, úgy az a rendelési-, illetve munkaidőn túl is végezhető.
10. A FESZ orvosa a FESZ ellátási dokumentumokon a "Büntetés-végrehajtás Foglalkozás-egészségügy" feliratú bélyegzőt és személyi orvosi bélyegzőjét köteles használni.
11. A FESZ által végzett munkaköri alkalmassági orvosi vélemény első fokú eljárásnak tekintendő. "Alkalmatlan" döntés ellen a munkáltató vagy a munkavállaló (személyi állomány tagja, vagy a fogvatartott) fellebbezhet a munkaköri, szakmai, illetve személyi higiénés alkalmasság orvosi vizsgálatáról és véleményezéséről szóló 33/1998. (VI. 24.) NM rendeletben foglaltak szerint.
12. A FESZ ellátás körébe nem tartozik a büntetés-végrehajtási intézetekben fogvatartott elítéltek és egyéb jogcímen fogvatartottak egészségügyi ellátásáról szóló 8/2014. (XII.12.) IM rendeletben a fogvatartott befogadásakor végzendő munkaképesség megállapítása.
13. A bv. intézet tisztán tartásával és ellátásával kapcsolatos díjazás nélküli munkavégzéshez a büntetés-végrehajtási orvos által kiállított "nyilatkozat a fogvatartott munkavégző képességéről" című dokumentum a meghatározó.
14. A fogvatartottat a munkavégzéssel összefüggésben ért sérülés, baleset esetén a bv. orvos a véleményében rögzíti a sérülés jellegét, a gyógyulás várható időtartamát. A véleményt a baleseti jegyzőkönyvben rögzíti. Maradandó károsodás esetén, az orvos a fogvatartottat az illetékes kormányhivatal rehabilitációs szakigazgatási szervéhez utalja az egészségkárosodás mértékének megállapítása érdekében.
15. A szolgálatban levő ápoló a munkahelyen történt sérülést, a baleset ellátását a Főnix Egészségügyi Modulban és a Baleseti naplóban is rögzíti.
16. A foglalkozási megbetegedést és a fokozott expozíciót az észlelő orvos a munkavédelmi hatóságnál köteles bejelenteni.
17. A foglalkozással összefüggő megbetegedés gyanúját, a foglalkozási megbetegedést, a fokozott expozíciót a munkavédelmi hatóság vizsgálja ki.
18. A bv. szerv a 20-24. pontban foglaltakkal kapcsolatban közreműködik a szükséges információk és adatok a vizsgálat vezetőjének történő átadásában és gondoskodik az orvosi és közegészségügyi vizsgálatok elvégeztetéséről.
19. Halálos, tömeges foglalkozási megbetegedés vagy fokozott expozíció esetén, soron kívüli vizsgálatot valamint helyszíni ellenőrzést kell lefolytatni. El kell végezni a soron kívüli kockázatértékelési felülvizsgálatot is.
20. **Az elsősegélynyújtással kapcsolatos teendők**
21. Minden bv. szervnél elsősegélynyújtó helyet kell kijelölni. Az elsősegélynyújtó hely kialakítását a FESZ és a munkavédelmi főfelügyelő/felügyelő határozza meg.
22. A bv. szervnél a tevékenység és a munkafolyamatok veszélyességétől, valamint az ott dolgozók számától függően elsősegélynyújtó felszerelést vagy mentődobozt és kiképzett, elsősegélynyújtásra kijelölt személy jelenlétét kell biztosítani. Az elsősegélynyújtó felszerelést a szolgálat által meghatározott mennyiségben és minőségben, jól látható, könnyen elérhető, védett helyen kell készenlétben tartani. Az eszközök meglétét, lejártát, használhatatlanná válását, pótlását a kijelölt ápoló ellenőrzi negyedévente.
23. Az egészségügyi szolgálat gondoskodik a kijelölt elsősegélynyújtók képzésének és továbbképzésének megszervezéséről. A kijelölt elsősegélynyújtó kizárólag a személyi állomány tagja lehet, képzésének megszervezéséről kétévente gondoskodni kell.
24. Az elsősegély-nyújtási alapismereteket a teljes személyi állomány részére oktatni kell.

**IV. Záró rendelkezések**

1. Jelen szakutasítás a kiadás napján lép hatályba.
2. Hatályát veszti a foglalkozás-egészségügyi ellátással kapcsolatos feladatok végrehajtásának rendjéről szóló 5/2015. (I. 20.) OP szakutasítás.

**Dr. Tóth Tamás bv. vezérőrnagy**

**országos parancsnok**